**Записник са шестог састанка Радне групе поводом имплементације Акционог плана за спровођење иницијативе Партнерство за отворену управу у Републици Србији за период 2018-2020. године**

Састанак је одржан 12. јула 2019. године у Кући људских права и демократије, у 11.00 часова.

**Присутни:** Драгана Брајовић, Министарство државне управе и локалне самоуправе, Марија Петровић, Министарство државне управе и локалне самоуправе, Иван Ковачевић, Министарство државне управе и локалне самоуправе, Јелена Ђорић, Народна скупштина, Јелена Топаловић Петровић, Град Шабац, Душан Кузмановић, Министарство правде, Данило Родић, Канцеларија за сарадњу са цивилним друштвом, Сузана Стојадиновић, Републички секретаријат за јавне политике, Марија Кујачић, Канцеларија за информационе технологије и електронску управу, Славенка Мијушковић, Министарство трговине, туризма и телекомуникација, Бојана Селаковић, Грађанске иницијативе, Милена Лазаревић, Центар за европске политике, Драгана Бајић, Центар за европске политике, Вања Долапчев, Центар за европске политике, Стефан Симић, Београдска отворена школа, Тања Максић, БИРН, Иван Грујић, Агенција *Асоцијација,* Дејан Грујић, Удружење *Народни парламент,* Небојша Ранчић, Media Reform Centar.

Драгана Брајовић је у име Министарства државне управе и локалне самоуправе пожелела добродошлицу присутнима и навела да је циљ шестог састанка Радне групе информисање о напретку у вези са спровођењем обавеза из Акционог плана. Чланови институција надлежних за спровођење обавеза требало би да информишу о статусу појединачних обавеза.

**Предлог Дневног реда:**

* 1. Усвајање записника са петог састанка Радне групе.
  2. Разматрање напретка у вези са имплементацијом обавеза АП за период 2018-2020.
  3. Представљање Нацрта извештаја о дизајну АП за спровођење иницијативе Партнерство за отворену управу у Републици Србији за период 2018-2020. године.
  4. Разно.

**Тачка 1.**

На самом почетку, Драгана Брајовић је предложила измену Предлога Дневног реда тако да трећа тачка Дневног реда **Представљање Нацрта извештаја о дизајну АП за спровођење иницијативе Партнерство за отворену управу у Републици Србији за период 2018-2020.** **године** буде под редним бројем два, а друга тачка Дневног реда **Разматрање напретка у вези са имплементацијом обавеза АП за период 2018-2020.** буде под редним бројем три.

Измене су прихваћене и након гласања о предложеној измени, једногласно је усвојен Дневни ред.

Након што је Предлог дневног реда усвојен, прешло се на усвајање Предлога записника са петог састанка Радне групе са укљученим коментарима. С обзиром на то да није било примедаба, Записник је усвојен једногласно.

**Тачка 2.**

У вези са овом тачком, Драгана Брајовић је дала реч Милени Лазаревић из Центра за европске политике како би представила члановима Радне групе Нацрт извештаја о дизајну АП за спровођење иницијативе Партнерство за отворену управу у Републици Србији за период 2018-2020. године. Центар за европске политике представља Независни механизам за извештавање у процесу иницијативе ПОУ.

Милена Лазаревић је нагласила да је ово први циклус овакве врсте извештавања која обухвата извештавање о квалитету обавеза и сарадњи заинтересованих страна, с обзиром на то да је ранија методологија подразумевала извештај о напретку на средини спровођења АП и завршни извештај на крају спровођења. Сада се први извештај ради након усвајања АП и усмерен је само на процес израде и квалитет АП, док ће се наредни извештај фокусирати на његову имплементацију. Једно од настојања овог извештаја је да обрати пажњу на то да ли је АП усклађен са актуелним проблемима и пружи препоруке у складу са тим.

Драгана Бајић (Центар за европске политике) истакла је да је овај извештај прошао два степена провере и коментарисања: од надлежних из седишта Механизма за независно извештавање и од међународног експертског панела који чине стручњаци из различитих области. Ово је фаза у којој државна управа, пре објављивања извештаја, може да га коментарише уз пружање доказа и образлоижења. Након тога, извештај ће се објавити за двонедељно јавно коментарисање.

Вања Долапчев (Центар за европске политике) истакао је да се овај извештај односи на квалит садржаја АП, односно на свих 15 обавеза, с тим што је 15. обавеза дефинисана као препорука, имајући у виду да је за њу надлежна Народна скупштина. Наведена је и потреба политичке подршке како би се амбициозније обавезе реализовале.

Кључни позитивни налаз о координацији и процесу консултација јесте да су консултације унапређене у односу на претходне циклусе израде АП (редовни састанци Радне групе, избор чланова на транспарентан начин, предлози цивилног друштва као део АП, укључивање организација које нису део Радне групе током читавог процеса консултација, редовно објављивање извештаја и записника са састанака).

Области које би могле да се унапреде у наредном циклусу јесу равномерна заступљеност представника Владе и цивилног друштва у Радној групи и боља промоција ПОУ на политичком нивоу. Као велики недостатак наведено је то да, иако Радна група разматра обавезе и дискутује о будућем садржају Акционог плана, коначну одлуку о прихватању обавеза доносе институције надлежне за спровођење, без обзира да ли су чланови Радне групе и да ли су учествовали у дискусији. Комуникација о ПОУ наведена је као додатна област за унапређење, будући да постоји ограничени број представника ОЦД које нису директно фокусиране на ПОУ (нпр. животна средина, здравље, приступачност, родна питања).

Приликом мерења степена утицаја јавности на садржај АП на основу спектра учешћа Међународне асоцијације за учешће јавности показано је да је Србија на високом нивоу. Препоруке у вези са заједничким креирањем АП су, између осталог, да се установи континуиран позив за чланство у Радној групи, да се организују додатни састанци са државним институцијама које су изричито против неке обавезе како би се подстакле да делују у правцу консензуса, да се увећа разноврсност водећих институција у спровођењу обавеза, веће коришћење друштвених мрежа и поједностављење административног језика.

Вања Долапчев је навео да обавеза 8. која се односи на ажурирање бирачког списка представља техничке мере, па је њена усклађеност са вредностима ПОУ нејасна. Свих петнаест обавеза имају јасне/проверљиве активности. Када је реч о трансформативном утицају обавеза, то подразумева промену начина рада и то би била обавеза која се односи на Информатор о раду. Три обавезе су преузете из претходног АП које се односе на е-папир, информатор о раду и слободни приступ информацијама од јавног значаја.

Милена Лазаревић је посебно истакла подизање процеса ПОУ на политички ниво и с тим у вези препорука је да се рад Радне групе веже за рад Савета за реформу јавне управе као најрелевантнијег политичког тела Владе као и да се нерешена питања у вези са обавезама подигну на политички ниво, као и омогућавање учешћа у раду Савета најмање једном делегираном представнику цивилног друштва (као добар пример из региона наводи се Црна Гора).

Након представљања Извештаја Душан Кузмановић је истакао да је у својству представника Министарства правде доставио коментаре који се односе на наводе из уводног дела Извештаја (борба против корупције и уставни амандмани) а који садрже појашњење стања законодавства и стратешких аката у области спречавања корупције и извештаја Венецијанске комисије о последњем Нацрту уставних амандмана Републике Србије у области правосуђа и укратко их је изложио.

**Тачка 3.**

У вези са 3. Тачком Дневног реда, прешло се на представљање резултата по обавезама и надлежним институцијама. Драгана Брајовић је истакла да ће се до краја августа од институција надлежних за спровођење обавеза тражити писмени извештај о напретку који ће бити основа за израду Годишњи извештаја – самопроцене о имплементацији АП.

**Тема:** **ОТВОРЕНИ ПОДАЦИ/ФИСКАЛНА ТРАНСПАРЕНТНОСТ**

**ОБАВЕЗА 1: Објављивање буџета на државном нивоу у машински читљивом формату – за спровођење ове обавезе задужено је Министарство финансија**

Ова обавеза подразумева да се Закон о буџету објављује у WORD и EXCEL формату. Констатовано је да Министарство финансија које је надлежно за спровођење ове обавезе још увек није објавило буџет EXCEL формату.

**ОБАВЕЗА 2: Израда Е-Календара јавних конкурса за финансирање пројеката и програма организација цивилног друштва из средстава буџета органа јавне управе Републике Србије – за спровођење ове обавезе задужена је Канцеларија за сарадњу са цивилним друштвом**

Данило Родић из Канцеларије за сарадњу са цивилним друштвом навео је да је обавеза испуњена и да се тренутно ради на унапређењу апликације.

**ОБАВЕЗА 3: Обезбеђивање доступности података о планираним и утрошеним средствима у оквиру локалних фондова за заштиту животне средине – за спровођење ове обавезе надлежно је Министарство заштите животне средине**

На Правилнику раде запослени Министарства заштите животне средине као и колеге из Агенциje за заштиту животне средине, као органи који водe евиденције и расподелу средстава за локалне фондове. Пошто се у наредном периоду очекује доношење већег броја Правилника за које је надлежно наше министарство, очекује се да се са јесени овај посао интензивира и да се сви већ готови правилници усвоје. Како се очекује да овај Правилник почне да се примењује са процесом извештавања у 2020. години, потребно је да се по усвајању одмах почне са израдом софтвера/апликације коју би локалне самоуправе користиле, а из које ће у формату отворених података одређени сетови информација бити публиковани.

**ОБАВЕЗА 4: Отварање података из конкурса за финансирање рада удружења и суфинансирање израде медијских садржаја од јавног интереса – за спровођење обавезе су задужени Министарство државне управе и локалне самоуправе и Канцеларија за ИТ и е-управу**

Крајем 2018. године донета је Уредба о ближим условима за израду и одржавању веб презентација. У члану 3. се дефинише објављивање у отвореном формату и тиме је ова обавеза реализована. Сада је потребно пратити да ли се врши објављивање.

**ОБАВЕЗА 5: Израда претраживе Базе ОЦД (удружења, фондација и задужбина) у отвореном формату – за спровођење ове обавезе је задужена Канцеларија за сарадњу са цивилним друштвом**

Данило Родић, Канцеларија за сарадњу са цивилним друштвом, истакао је да ова обавеза промењена. Канцеларија је поставила два сета података: један се тиче календара, а други е-регистра удружења, фондација и задужбина. Настојаће да претрага буде по већем броју критеријума и надограђена кроз апликацију на сајту.

**ОБАВЕЗА 6: Изменити Правилник о документацији која се прилаже у поступку регистрације медија у Регистар медија и технички унапредити приказ података у Регистру – за спровођење ове обавезе су задужени Министарство културe и информисањa и Агенција за привредне регистре**

Тања Максић из БИРН-а истакла је да је одржан састанак са представницима Министарства културе и информисања и АПР-а. Правилник јесте измењен, а цивилно друштво је замољено да предложи конкретна техничка решења. Планирано је да до краја месеца буде испоручено решење од стране цивилног друштва.

**ТЕМА: ИНТЕГРИТЕТ ВЛАСТИ**

**ОБАВЕЗА 7: Помоћ и праћење процеса усвајања ЛАП - за спровођење обавезе је задужена Агенција за борбу против корупције**

У вези са овом обавезом, Драгана Брајовић је пренела информацију од Агенције за борбу против корупције да је израда Методологије за спровођење и праћење ЛАП-а у завршној фази. Од 1. до 14. јуна 2019. године Агенција је прикупљала податке о изради Лап-ова и формирању тела за праћење. У периоду од априла 2017. године до 14. јуна 2019. године ЛАП је усвојило 97 јединица локалне самоуправе, тј. 67 % . Од тог броја, 74 је израдило ЛАП у складу са моделом, 15 је делимично у складу са моделом, 6 не одговара ни по форми ни по садржини, а 2 јединице нису доставиле довољно података. Укупно 21 јединица је формирала тело за праћење примене ЛАП-а, од којих је 9 формирано у складу са моделом Агенције, 5 уз значајна одступања, а 7 нема довољно података. Девет јединица локалне самоуправе усвојило је ЛАП и формирало тело за праћење. Што се тиче промоције информација о донетим ЛАП-овима, у оквиру Недеље антикорупцијске делиберације, коју је организовао Биро за друштвена истраживања, у Бору је одржана јавна дебата о Нацрту ЛАП-ова и представљени су подаци о донетим ЛАП-овима, праћењу и примерима добре праксе.

**ОБАВЕЗА 8: Ажурирање бирачког списка - за спровођење обавезе задужено је Министарство државне управе и локалне самопураве**

Један део ове обавезе је завршен, а односи се на измењен Закон о матичним књигама и Упутство Закона о јединственом бирачком списку. Повезивање те две базе функционише. Што се тиче гласања у иностранству за лица која хоће да гласају према месту пребивалишта, биће успостављена посебна страница која је у завршној фази и очекује се њена примена до наредних избора.

**ТЕМА: ЈАВНЕ УСЛУГЕ**

**ОБАВЕЗА 9: Поједностављење административних поступака и регулативе – еПАПИР – за спровођење обавезе задужен је Републички секретаријат за јавне политике**

Сузана Стојадиновић из Републичког секретаријата за јавне политике истакла је да је припремљен Нацрт закона о јединственом јавном регистру. Уместо Министарства привреде, које је требало да буде предлагач Закона, улогу преузима Републички секретаријат за јавне политике. У складу са тим биће формирана нова Радна група која треба да доради претходни Нацрт, јер осим поступака за привреду на републичком и покрајинском нивоу биће укључени и административни поступци.

Попис поступака на нивоу Аутономне покрајине почео је 4. априла. У мају су одржане две обуке за 25 координатора и до сада је пописано 7 поступака. До сада је од укупно 2500 административних поступака, за 1115 припремљени су предлози тј. препоруке, а 592 предлога су прихваћена. Ови поступци ће се поједностављивати у року од наредне две године. Програм за е-папир усвојен је на Влади 11. јула 2019. године, са Анексом,у којем је сваки поступак детаљно објашњен као и поједностављење и период извршења. То ће захтевати измену 42 закона и 107 подзаконских аката.

Што се тиче дигитализације првих 100 поступака ради се активно са Канцеларијом за информационе технологије и електронску управу и набављено је 100 лиценци за дигитализацију. Урађено је 27 дијаграма за првих 27 поступака и то: 5 поступака Управе за дуван, 20 поступака Министарства унутрашњих послова и 2 поступка Управе за биље. Потписан је уговор са изабраном компанијом Comtrade која ће обављати послове дигитализације.

**ОБАВЕЗА 10: Успостављање Електронске огласне табле за све органе државне управе и локалне самоуправе - за спровођење обавезе задужено је Министарство државне управе и локалне самоуправе**

Ова обавеза подразумева измену Уредбе о канцеларијском пословању органа државне управе на којој се још увек ради.

**ТЕМА: ПРИСТУП ИНФОРМАЦИЈАМА**

**ОБАВЕЗА 11: Унапређење проактивне транспарентности – Информатора о раду за спровођење обавезе задужени су Министарство државне управе и локалне самоуправе и**  **Повереник за информације од јавног значаја и заштиту података о личности**

**ОБАВЕЗА 12: Измена закона о слободном приступу информацијама од јавног значаја - за спровођење обавезе задужено је Министарство државне управе и локалне самоуправе**

Иван Ковачевић, Министарство државне управе и локалне самоуправе, саопштио је да је Нацрт закона о слободном приступу информацијама спреман за Владу и да је до сада добијено 26 мишљења. Није постојао консензус око питања које се тиче друштвеног капитала који се искључује и тренутно су у фази преговора.

Иван Ковачевић, Министарство државне управе и локалне самоуправе, известио је Радну групу да се Нацрт закона о изменама и допунама Закона о слободном приступу информацијама од јавног значаја налази у финалној фази обраде, непосредно пред слање Влади на усвајање. МДУЛС је прикупио мишљења сбих надлежних органа (њих 26), укључујући и посебно мишљење које су за Европску комисију сачинили експерти СИГМА. Тренутно се преговара око појединих решења предложених у Нацрту закона око којих није било консензуса у поступцима јавних консултација, јавне расправе и у мишљењима надлежних органа, али да ће цео процес бити врло брзо завршен.

Што се тиче Информатора о раду, у постуку израде текста Нацрта, у коментарима цивилног сектора, представника ЕУ, као и у званичним мишљењима јавног сектора није било негативних ставова, већ су одредбе које се тичу реформе информатора о раду добиле врло позитивне критике, те се можемо сложити да је предложено решење добро и чека се усвајање.

**ТЕМА: УЧЕШЋЕ ЈАВНОСТИ**

**ОБАВЕЗА 13: Подршка унапређењу сарадње органа јавне управе и организација цивилног друштва у процесу припреме, доношења и праћење примене прописа –за спровођење ове обавезе задужена је Канцеларија за сарадњу са цивилним друштвом**

Данило Родић, Канцеларија за сарадњу са цивилним друштвом, изјавио је да је одржан један сет регионалних обука преко Националне академије за јавну управу. Очекује се одржавање осталих обука у трећем и четвртом кварталу.

Небојша Ранчић, Media Reform Centar, предложио је умрежавање организација цивилног друштва на националном нивоу ради активне улоге у консултацијама и доношењу одлука у припремним фазама јавних расправа.

**ОБАВЕЗА 14: Увођење законских основа и успостављање електронског система за е-грађанско изјашњавање - за спровођење обавезе задужени су Министарство државне управе и локалне самоуправе и Канцеларија за ИТ и електронску управу**

У јуну 2019. године завршенa je Упореднa анализa правног оквира за спровођење референдума, грађанске иницијативе и других облика непосредног изјашњавања (петиција) као и електронског изјашњавања грађана, која је урађенау циљу израде аналитичке основе и препорука за припрему новог Закона о рефередунуму и народној иницијативи који је планиран у складу са Акционим планом за спровођење Стратегије реформе јавне управе у периоду 2018-2020.

**ОБАВЕЗА 15: Јачање транспарентности и партиципативности на седницама одбора Народне скупштине ван седишта - одговорна Народна скупштина**

Јелена Ђорић, Народна скупштина, истакла ја да су од почетка године одржане 2 седнице ван седишта Народне скупштине. На једној седници Одбора, одржаној 28. фебруара 2019. године, ван седишта Народне скупштине, у Бања Луци (Република Српска) нису учествовали представници цивилног друштва.

На другој седници Одбора одржаној 30. и 31. маја 2019. године, ван седишта Народне скупштине, у Крушевцу, претпоставља се да је позив за присуство на седници Одбора представницима цивилног друштва и грађанима упутила локална самоуправа с обзиром на то да је уочено присуство великог броја присутних који нису узели учешће у раду на седници Одбора.

Припреме интерних процедура у вези са одржавањем седница ван седишта Народне скупштине су у завршној фази. С обзиром на то да постоји велики број сектора и одељења, свако је применио из свог домена процедуру које би требало објединити.

Израда подстране портала за комуникацију са грађанима је у завршној фази

**Тачка 4.**

У вези са овом тачком, Бојана Селаковић, Грађанске иницијативе, изнела је да је Град Шабац прва јединица локалне самоуправе у Србији која је усвојила Локални акциони план. Иван Грујић, Агенција *Асоцијација,* додао је да су након Шапца, Локалне акционе планове усвојили Власотинце и Лапово, а у процесу усвајања је Нови Пазар који има Нацрт ЛАП-а и Сомбор и Бела Паланка који још увек немају Нацрт, али раде на томе.

ОЕБС је спреман да подржи иновативне и реформске мере ових акционих планова.

Састанак је завршен у 14.30 часова.